Il-Prim Ministru Robert Abela ċaħad li n-nomina tal-Kummissarju għall-Istandards fil-Ħajja Pubblika, George Hyzler, għall-Qorti Ewropea tal-Awdituri, hi intenzjonata biex jitneħħa mill-kariga. F'kummenti lill-ġurnalisti, Abela insista li Hyzler mhux se jkun qed jitneħħa imma qal l n-nomina tiegħu għandha ġġib konsensus. Qal ukoll li jemmen li Hyzler għandu l-kwalitajiet ġusti għal dak l-irwol. Kien il-ġimgħa li għaddiet meta t-Times of Malta rrapurtat li l-Prim Ministru informa lill-Membri Parlamentari Laburisti dwar dan waqt laqgħa tal-grupp parlamentari. Ir-rappreżentant Malti li hemm bħalissa, l-eks ministru Leo Brincat, se jispiċċa t-terminu ta' sitt snin tiegħu fil-Qorti Ewropea tal-Awdituri f'Settembru li ġej. Il-ħatra ta' Hyzler fil-Qorti Ewropea tal-Awdituri tkun tfisser li t-terminu tiegħu bħala Kummissarju għall-Istandards fil-Ħajja Pubblika jintemm sena qabel. Iżda mistoqsi jekk in-nomina ta' Hyzler hix skuża biex jitneħħa mill-kariga biex il-gvern jevita ċertu sitwazzjonijiet imbarazzanti, Abela qal li t-terminu ta' Hyzler se jintemm dalwaqt u li xorta kien se jkollu jintagħżel Kummissarju ieħor. Hyzler kien l-ewwel persuna nominata għar-rwol li nħoloq fl-2018 u waqqaf l-uffiċċju tal-Kummissarju tal-Istandards mill-bidu. Hu mexxa bosta investigazzjonijiet ta' profil għoli dwar l-etika ta diversi MPs, fosthom Rosianne Cutajar, li telqet mill-kabinett fi Frar 2021 wara li Hyzler ikkonkluda li naqset milli tiddikjara dħul mill-irwol tagħha fis-senserija ta' ftehim ta' proprjetà ta' bosta miljuni ta' euro mas-suspettat ta' qtil Yorgen Fenech u l-eks Ministru tal-Edukazzjoni Justyne Caruana li rriżenjat minn Ministru f'Diċembru wara rapport mill-Kummissarju tal-Istandards dwar kuntratt tal-Gvern li tat lis-sieħeb tagħha. George Hyzler se jiġi nominat għall-Qorti Ewropea tal-Awdituri KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook